Skolasport ikkonkludiet il-programm għas-sena 2015-2016 b'manifestazzjoni sportiva ta' tmiem is-sena. Din l-attività annwali saret fil-Kumpless Sportiv tal-Marsa fejn il-parteċipanti ta' Skolasport taw wirja sportiva mimlija enerġija u kuluri. Il-parteċipanti kellhom l-opportunità jkunu attivi flimkien mal-qraba u l-ħbieb, filwaqt illi ż-żgħar ingħaqdu mal-ġenituri tagħhom u lagħbu logħob differenti. Minħabba n-numru rekord ta' parteċipanti fil-programm ta' Skolasport ta' din is-sena li laħaq is-6,000 persuna, il-manifestazzjoni annwali saret fl-ikbar kumpless sportiv ta' SportMalta fil-Marsa. Sadanittant, qed isir xogħol ta' titjib fuq l-art tal-Kumpless Sportiv ta' Kottonera biex ikun skont l-istandards ta' kompetizzjonijiet internazzjonali. L-ispazju kbir fil-Grawnd Sportiv tal-Marsa ppermetta li jsiru sezzjonijiet bi tfal u adulti jipparteċipaw fl-istess ħin f'attivitajiet sportivi differenti. Il-ġenituri setgħu japprezzaw il-progress li wliedhom kisbu permezz tal-programm. Dan l-avveniment kien ukoll vetrina għall-akkademji tal-handball, il-volleyball, il-basketball u l-ġinnastika li tnidew din is-sena bil-kollaborazzjoni tal-Assoċjazzjonijiet Nazzjonali rispettivi biex jgħinu lit-tfal jiksbu livelli ta' ħiliet ogħla. Fil-programm ta' din is-sena kien hemm żieda fil-parteċipazzjoni għas-sessjonijiet kollha minn tfal sa adulti, kif ukoll żieda sinifikanti fin-numru varjat ta' attivitajiet sportivi offruti. Dan kollu sar taħt it-tmexxija professjonali tal-kowċis li bid-dedikazzjoni tagħhom offrew għal-sena oħra esperjenza unika lit-tfal. Waqt dan l-avveniment saru diversi diskorsi fosthom miċ-Chairman ta' SportMalta Luciano Busuttil li qal li SportMalta se tkompli bil-ħidma tagħha biex l-isports u l-attivita' fiżika jsiru parti mill-ħajja tal-komunità Maltija. Hu qal li SportMalta se tkompli tistinka biex ittejjeb is-servizz tagħha għall-pubbliku. Mark Cutajar, il-Kap Eżekuttiv ta' SportMalta, esprima l-gratitudni tiegħu lejn il-ġenituri li jemmnu fl-impenn ta' SportMalta fl-għoti tal-aqwa programm sportiv billi sena wara l-oħra baqgħu jirreġistraw lit-tfal tagħhom fiż-żewġ programmi, tax-xitwa u dak tas-sajf. Semma li l-applikazzjonijiet ta' Summer on the Move qed jidħlu b'ritmu mgħaġġel u appella lill-ġenituri biex ma jħallux għall-aħħar biex ma jkunux diżappuntati. Chris Agius, is-Segretarju Parlamentari għar-Riċerka, Innovazzjoni, Żgħażagħ u Sports, qal li SportMalta se tibqa' impenjata biex tkompli toffri l-aqwa servizz filwaqt li jibqgħu jinżammu prezzijiet għall-but ta' kulħadd. Hu qal li matul is-sena li ġejja se nkunu qed jibdew żewg proġetti kbar sabiex ikollna żewg kumplessi ġodda. Fl-aħħar tal-wirja sportiva, Stefan Cassar, il-Maniġer Kummerċjali ta' Charles Darmanin & Co Ltd, distributuri ta' Kellogg's f'Malta li huma l-isponsors ta' Skolasport, ippreżenta l-isponsorship ta' Kellogg's lill-SportMalta. Sadanittant il-pubbliku huwa mħeġġeg biex ikompli japplika għall-programm tas-sajf Summer on the Move li se jibda fil-jiem li ġejjien fejn se jiġu offruti 'l fuq minn 50 dixxiplina differenti fi 15-il lokalità mifruxa ma' Malta u Għawdex. L-applikazzjonijiet jistgħu jsiru online fuq is-sit www.sportmalta.org.mt jew permezz ta' servizz.gov fiċ-ċentri ta' Birkirkara, Qawra u Raħal Ġdid.